钦定古今图书集成/明伦汇编/氏族典/第307卷 > 《凌迪知万姓统谱》 > 光祚
## 钦定古今图书集成/明伦汇编/氏族典/第307卷 > 《凌迪知万姓统谱》 > 光祚

按《后燕录》：祚，清河人，本宦者，仕苻坚，为冗从仆射。初，
垂在长安，坚尝与之交手语。垂出，祚言于坚曰：“陛下
颇疑慕容垂乎？垂非久为人下者也。”坚以告垂。及坚
败，苻丕自邺奔晋阳，祚遂奔晋。晋以祚为河北郡守，
营于济北之濮阳，羁属温祥。祥败，诣军门降，垂赦之，
抚待如旧。垂见祚，流涕沾衿曰：“秦王待我理深，吾事
之亦尽。淮南之败，吾效忠节，但为公猜忌，惧死而负
之。每思畴昔之恩，未尝中夜忘寝。”祚亦欷歔，悲动左
右。因赐祚金帛，祚固辞，垂曰：“卿犹复疑耶？”祚曰：“臣昔
者惟知忠于所事，不意陛下至今怀之，臣敢逃其死！”
垂曰：“此乃卿之忠，固吾之所求也，前言戏之耳。”待之
弥厚。以为中常侍。